Tǒgenlichen lag verborgen
Tǒgenlichen lag verborgen·
bi liebe ein riter wol gemv̊t·
da von pflag der wahter sorgen·
er sang swer hie lit vm behv̊t·
ob der behalten wil den sinen lip·
so weke in minneklichen reine wib·
er ist ze lange hie gelegen·
da von so gebe er dir den morgen segen·

Des erschrag dv́ minnekliche·
si daht owe der leiden zit·
erst entslafen senftekliche·
der hie an minem arme lit·
den wil der liehte tag von mir veriagen·
da von mv̊s ich an froͤiden gar verzagen·
si kvst in slafent an den mvnt·
vnd sprach der wahter tůt den morgen kvnt·

Da wart ir der kvs vergolten·
ein widerkússen da geschach·
Ach si lagen als si solten·
dv́ frowe vs rotem mvnde sprach·
tv̊ ritters ere an mir vil senden schin·
er sprach vil herze liebe frowe min·
ich wil dir minne froͤide lan·
sich lieb dv́ sol dir hie ze pfande stan·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse